Serbterm

Serbterm - skrótšenka za Serbska terminologija - je nowy projekt za wutworjenje internetneho słownika hornjoserbskeje a delnjoserbskeje fachoweje terminologije. Nimo hornjoserbskich a delnjoserbskich zapřijećow su tež němske a jendźelske zapřijeća podate. Tež powjerch websydła steji w mjenowanych štyrjoch rěčach k dispoziciji. Iniciator projekta je Štefan Zarjeńk.

 Cile 

Projekt ma dwaj hłownej cilej:

 Eksistowace zapřijeća hornjoserbskeje a delnjoserbskeje fachoweje terminologije hromadźić
 Nadźěłowanje namjetow za fachowe terminusy, za kotrež serbske zapřijeća hišće njejsu a diskusija wo nich.

Terminologija tuteje zběrki njeje na wěste fachowe polo wobmjezowana. Na tutym projekće móže so kóždy wobdźělić, kiž trěbne rěčne znajomosće w znajmjeńša jednej ze štyrjoch projektowych rěčow wobsedźa.

 Tuchwilny staw 

Projekt leži hišće w pjeluškach. Tuchwilu so hłownje terminusy zběraja. Eksistuje pohódnoćenski system, kotryž wo přiwzaću zapřijećow rozsudźuje. Za tutón česćelakomy projekt so hišće wjele pomhacych rukow trjeba. Ale moderny swět wužaduje sej tež modernu serbsku fachowu terminologiju, zo by serbšćina žiwjenjakmana wostała. Podrobnostniše informacije su na websydle projekta Serbterm. 

 Stawizny projekta 

Spočatki tutoho projekta hač do lěta 2008 wróćo sahaja. Po załoženju hornjoserbskeje Wikipedije w lěće 2005 a delnjoserbskeje Wikipedije w lěće 2008 so bórze pokaza, zo za wjele temow trěbne zapřijeća faluja, pak dokelž hišće žane serbske zapřijeća njeeksistuja pak dokelž wotpowědne žórła k dispoziciji njeběchu. Tuta situacija hišće njeje so do nětka wjele změniła. Z tuteje situacije je so ideja narodźiła, tutón projekt iniciěrować.

Na spočatku rěkaše tutón projekt hišće Serbski leksikon. Pozdźišo bu tutón projekt do Serbterm přemjenowany.

 Funkcionalnosć 

Serbterm bazuje na PHP, HTML a na datowej bance MySQL. Wužiwarjo projekta móža za eksistowacymi zapřijećemi pytać, nowe zapřijeća namjetować a zapisować a skónčnje hižo zapisane zapřijeća posudźować a pohódnoćić. Dotal wšak forum za diskusiju mjez wužiwarjemi resp. sobuskutkowacymi hišće njeeksistuje.

Serbterm ma swójsku skupinu na Twitter, kotrychž najnowše powěsće so na startowej stronje www.serbterm.de zwobraznjeja. 

Nimo toho dóstawa nětko zapřijeće, ke kotremuž nastawk we Wikipediji eksistuje, wotkaz we formje pismika "W". To nastupa wšě štyri rěče projekta Serbterm, t. r. wotkaz hornjoserbskeho zapřijeća wjedźe do hornjoserbskeje Wikipedije, wotkaz delnjoserbskeho zapřijeća do delnjoserbskeje Wikipedije, wotkaz němskeho zapřijeća do němskeje Wikipedije a wotkaz jendźelskeho zapřijeća do jendźelskeje Wikipedije.

 Eksterne wotkazy 
 Serbterm
 Serbterm na Twitter

Kategorija:Terminologija